L´autobús itinerant de l´Associació General de Consumidors arriba a Gandia
31 agost 2018

## L´autobús itinerant de l´Associació General de Consumidors arriba a Gandia31 agost 2018Última actualització: 14 juliol 2025

![](../gestion/img/_AO_2448-copia.jpg)  
  

**Gandia 31 d’agost de 2018.- L’Associació General de Consumidors (ASGECO)** ha posat en marxa la campanya **“Consumidores Resposables**” que es promou amb un autobús itinerant que va a diferents localitats de la Comunitat Valenciana com Gandia (30 i 31 d’agost) Benicàssim (3 i 4 de setembre) o Oropesa del Mar (6 i 7 de setembre). D’altra banda, la campanya també es pot seguir per Twitter (@ASGECO), Facebook (Asgeco Confederación) o la pàgina web de [www.consumidoresresponsables.org](http://www.consumidoresresponsables.org).

La iniciativa té dos eixos principals: el reciclatge i l’eficiència energètica. Així doncs, amb l’autobús itinerant tracten “_d’informar a la ciutadania sobre xicotets consells per a implementar el consum responsable amb mesures que asseguren la sostenibilitat mediambiental i la preocupació pels drets laborals de les persones en el consum local_”, ha explicat Joaquín Negro, coordinador de projectes d’ASGECO, de manera que si estan informats els ciutadans poden  “_influir en els hàbits de consum_”.

Respecte a l’eficiència energètica “_és un bé escàs i que hem de compartir_”. Per aquesta raó “_el consum d’energia que estem promovent és que es faça un us eficient sense reduir la nostra qualitat de vida i també promocionem les energies renovables_”, ha destacat el coordinador d’ASGECO. A banda del consum d’energia a casa, també fan referència a l’eficiència enèrgica dels transports i promouen “_l’ús de bicicletes o el compartir vehicles de motor per tal de reduir el CO2 o d’aconseguir reduccions d’aigua o altres tipus d’energia o combustibles fòssils_”.

Pel que fa al reciclatge, la campanya pretén informar i motivar als ciutadans per a que adopten “_hàbits de reciclatge, sobretot d’envasos domèstics, per tal de que les persones siguen conscients que amb xicotets actes en casa quan es separen els envasos de plàstic, de llandes, de vidre i de paper, s’està aconseguint  una millora mediambiental_”, ha declarat Joaquín Negro.

Aquest matí el **regidor de Serveis Bàsics al Ciutadà i Qualitat Urbana, Miguel Ángel Picornell,** ha visitat l’autobús i ha expressat que la tasca dels Ajuntaments és la de col·laborar amb aquesta campanya i pel que fa al reciclatge en Gandia “_hem millorat prou,_ _en l’últim any sobretot, només cal recordar que quan vam començar la legislatura a la platja, per exemple, contenidors de reciclatge grocs hi havien poc menys de 60 i eixa xifra l’hem multiplicada per tres i a la ciutat hi ha vora 400 contenidors grocs_”. D’aquesta manera, ha explicat que Gandia “_està en via d’aconseguir complir amb els paràmetre de la directiva europea que diu que abans del 2010 hem de separar en origen el 100% del fem que produïm_”.

Finalment, ha aprofitat per agrair a l’empresa ASGECO “_el haver-se enredortat de Gandia a l’hora de fer la campanya en la que pretén convertir en proactius als consumidors, la qual cosa és una tasca fonamental_”.

[Twittear](https://twitter.com/share)